Speelgoedgeweer? Nee wat, sê kennerDie EFF-leier Julius Malema. (Foto: EFF) Daar word steeds kopgekrap oor watse voorwerp Julius Malema, leier van die EFF, in 2018 by die EFF se vyfjaarfeesviering in Mdatsane in die Oos-Kaap vasgehou en na bewering afgevuur het. ŉ Video van die voorval is destyds wyd op sosiale media gedeel. Sedertdien het Malema self by verskeie geleenthede sy weergawe van gebeure verander en selfs op ŉ keer beweer dat die wapen ŉ speelgoedgeweer was. Ian Cameron, ŉ onafhanklike kenner van gemeenskapsveiligheid en geweldsmisdaad in Suid-Afrika, het aan Maroela Media gesê hy is oortuig dat die betrokke voorwerp wel ŉ egte vuurwapen met regte ammunisie was. Volgens Cameron is ŉ mondingsflits duidelik sigbaar op die video van Malema wat glo die vuurwapen afvuur. “ŉ Mondingsflits kan slegs plaasvind wanneer ŉ ontsteker buskruit in die patroon aansteek om die projektiel met hoë druk te ontlaai.” Die video wys ook dat die vuurwapen terugslag veroorsaak het met elke skoot wat afgevuur is. “Dit is duidelik dat Malema met albei hande moet vashou om vir terugslag te vergoed,” sê Cameron. “As dit ŉ speelgoedgeweer of ŉ ander voorwerp was wat nie regte ammunisie afgevuur het nie, sou dit nie terugslag veroorsaak het nie.” Malema het vroeër vandeesweek onskuldig gepleit op die vuurwapenverwante aanklagte waarop hy teregstaan. Dít nadat die saak teen hom en sy medebeskuldigde, Adriaan Snyman, al jare lank sloer. Snyman het glo destyds die wapen aan Malema oorhandig waarmee verskeie skote afgevuur is. Verdoemende getuienis is Donderdag in die Oos-Londense streekhof teen die twee gemaak. ŉ Ballistiese deskundige het aangevoer dat hy die patroondoppie wat op die toneel gevind is met die geweer wat deur Snyman vir ballistiese toetse ingegee is, kan verbind. Cameron sê dít is net nog ŉ bewys dat die vuurwapen en die skote wat afgevuur is, wel eg is. Boonop bewys die klanke in die videogreep Malema se verskonings dat die wapen en die ammunisie nie eg is nie as verkeerd. Daar is vroeër ook beweer dat die vuurwapen loskruitpatrone (blanks) afgevuur het, maar deskundiges wat deur Cameron geraadpleeg is, het dit as onwaarskynlik afgemaak. “Die nodige bykomstighede om die vuurwapen op hierdie wyse af te vuur ontbreek en die vuurwapen het beslis nie gereageer soos dit sou as dit hierdie loskruitpatrone afgevuur het nie,” sê hy. Later is daar aangevoer dat ŉ speelgoedgeweer gebruik is en dat vuurwerk hiertydens afgevuur is om ŉ realistiese effek te skep. Kenners verwerp egter ook hierdie verduideliking, juis weens die bewyse in die video wat die teendeel bewys. “Die vuurwapen wat Malema gebruik het om die skote af te vuur, is gedurende die oorhandiging en ontvangs daarvan uiters versigtig deur Snyman hanteer. Hy sou nie ŉ speelgoedgeweer op hierdie manier hanteer het nie.” Volgens Cameron het Snyman hom vantevore al daaraan skuldig gemaak om wapens, soos die een wat Malema glo afgevuur het, in die openbaar gedurende een van Malema se hofverskynings te dra. “Hierdie voorval het destyds ŉ groot herrie ontketen en dit wys op Snyman se oënskynlik onverskillige houding wat hierdie wapens betref.” Die hofverrigtinge word Vrydag weer in Oos-Londen voortgesit.